Document ID: /roh_data/filtered/fineweb-2-filterrobots_roh.jsonl.gz/55956

Sia premiera en la cuppa mundiala da skis ha Stephanie Jenal da Samignun pudì festivar avant quatter onns tar las cursas da las dunnas a San Murezzan. Dapi lura ha ella fatg stgars 40 cursas sin il pli aut livel da cursas mundialas. La davosa stagiun è stada per la skiunza da 25 onns la stagiun nua ch’ella ha giu fin uss il pli grond success. Trais giadas era ella rangada tranter las meglras 20 dad ina cursa da Super G, u dad ina cursa aval. Per il meglier resultat ha ella procurà a la fin da la stagiun a Kvitfjell en Norvegia. Lura era ella vegnida dieschavla en il Super G.
Il pli gugent avess ella cuntinuà cun cursas
Suenter quels buns resultats a la fin dad ina lunga stagiun fiss Stephanie Jenal il pli gugent ida vinavant cun skis. Igl ha dentant er duvrà ina pausa. Cun blera motivaziun ha ella cumenzà il trenament en vista a la nova stagiun e cun blera motivaziun parta ella en il proxim enviern. Durant ils proxims mais vul Stephanie Jenal far ils proxims pass – ella vul s'etablir en la cuppa mundiala da skis.
Buna fasa da trenament – pront per l’enviern
Adina puspè han las skiunzas trenà durant ils ultims mais era sin naiv. Ellas èn stadas en Argentina, nua ch’ellas han propi pudì profitar da las bunas cundiziuns da naiv. Dentant er sin il glatscher a Zermatt han las dunnas da skis adina puspè pudì trenar quai ch’ellas han emprendi durant il trenament sin il «sitg». L’equipa svizra, cun las leadras Corinne Suter, Jasmine Flury e Lara Gut-Behrami èn prontas. Era per la premiera da la cursa aval sin il glatscher da Zermatt.